BANYALANI ba bangwe ba baromiwa kua Asia ba be ba abetšwe phuthegong yeo go bego go fetile mengwaga e sa gole. Ba ile ba lemoga gore bana babo rena ba lefelong leo ba be ba na le lerato, eupša bothata e be e le gore ba be ba sa latele tlhahlo ya mokgatlo. Ka morago ga gore baromiwa ba ba tlwaelane le bagoeledi ba moo, ngwanabo rena o ile a thoma go thuša phuthego ganyenyane-ganyenyane gore e dire dilo go swana le diphuthego tše dingwe tša Jehofa lefaseng ka bophara. Mafelelo e bile afe? Ka nywaga e mebedi feela, palo ya bao ba tlago dibokeng e ile ya oketšega ka makga a mabedi, bao ba thabelago ba thoma go ya tšhemong, gomme bagoeledi ba ka godimo ga ba 20 ba kolobetšwa. Banyalani bao ba gopola ka gore: “Re ile ra šala re maketše. Jehofa o ile a re šegofatša wa go tlala seatla! Bohle ka phuthegong ba thabile ka baka la go bona mafelelo ao a tlišwago ke go latela tlhahlo ya mokgatlo wa Modimo.”